Afleweraar met mes gesteek – vir 'n pizza | Netwerk24
Afleweraar met mes gesteek – vir 'n pizza
'n Afleweringsman van Debonairs Pizza in Klapmuts is Saterdagaand (29 Junie) omstreeks 20:00 deur 'n groep jong mans aangeval en in die arm gesteek toe hulle hom van die pizza wat hy wou aflewer, beroof het.
Volgens Arthus Geerdts, die eienaar van Debonairs, is die man, wat al drie jaar daar werk, met klippe bestook waarna hy van sy motorfiets geval het en met 'n skerp voorwerp gesteek is.
Hy is intussen uit die hospitaal ontslaan.
"Hoe kon hulle hom aanval terwyl hy sy brood en botter verdien – en dit vir 'n pizza? Dit was jong mans. Waar is hul ouers?"
Volgens Geerdts het dit nog nooit met een van sy werknemers gebeur nie. "Ek hoop die skuldiges sal gou vasgevat word. Dis hartseer dat onskuldige mense geteiken word."